《雉将雏》
清代·弘历

行行麦垄边，见一雉将雏。雏儿才长成，哑哑学母呼。

翅软未解飞，嘴嫩未能食。饮啄与游翔，皆赖顾复力。

儿兮依其母，母子爱其儿。一朝羽翼全，那料南北飞。

有童持长竿，捕雏何遽遽。老雉虽善飞，绕匝不忍去。

雏儿颇有智，藏伏荆棘间。棘密难探取，顽童怅空还。

须臾童去远，老雉还来视。母子得全活，鼓翼心倍喜。

尔童一何忍，尔雉一何慈。孰谓天良心，人禽乃倒之。

观物可会心，抚古常自镜。今朝忽见此，大愧中牟令。